ইসলামের মহান নবী(সাঃ) মিথ্যাচারকে সকল পাপের মা বলেছেন। কারণ, মিথ্যাচার থেকেই জন্ম নেয় সকল অপরাধ ও দুর্বৃত্তি। মিথ্যাচারির জীবনে সবচেয়ে বড় দুর্বৃত্তি ঘটে তার চিন্তা-চেতনায়। সেখানে কাজ করে চরম অসুস্থ্যতা। সে অসুস্থ্যতা পাল্টে দেয় ব্যক্তির রুচি,আচার-আচরন, জীবন-দর্শন, কর্ম ও সংস্কৃতি। চুরি-ডাকাতি, ঘুষখোরি বা লাম্পট্যের পথে মানুষ যে পা বাড়ায় -সে তাড়নাটি আসে মূলতঃ চেতনার সে অসুস্থ্যতা থেকেই, দৈহিক অসুস্থ্যতা থেকে নয়। সে অসুস্থ্য চেতনায় কোন অধর্ম, অপরাধ কর্ম বা পাপকর্মই রুচিহীন বা পরিতাজ্য গণ্য হয় না। ইসলাম তাই ব্যক্তির আমল ঠিক করার আগে আক্বিদা বা চেতনাকে শুদ্ধ করার উপর জোর দেয়। কোরআনের প্রথম আয়াতগুলো নাযিল হয়েছিল মূলতঃ সে লক্ষ্যপুরণে। ব্যক্তির মূল গোলামী বা দাসত্বটি আদৌ রাজনৈতিক বা অর্থনৈতিক নয়। সেটি প্রবৃত্তির। প্রবৃত্তির গোলামীতে সুনীতি বাঁচে না। তখন মারা পড়ে ন্যায়-অন্যায়ের বোধ। তখন দেহের উপর প্রবল স্বৈর-শাসন প্রতিষ্ঠা পায় নফসের তথা প্রবৃত্তির। প্রবৃত্তির সে গোলামীতে যেটি প্রবল ভাবে দেখা যায় সেটি স্বেচ্ছাচারি ভাবে জীবন উপভোগের নীতি। প্রবৃত্তির সে স্বৈরশাসন তখন আগ্রাসন চালায় অন্যের সম্পদ, সম্ভ্রম ও জানের উপর। ইসলামপূর্ব আইয়ামে জাহেলিয়াতের যুগে সেটাই ছিল সামাজিক রীতি। নফসের সে স্বৈরশাসন বা গোলামী ভাঙ্গার যুদ্ধকেই ইসলাম জিহাদে আকবার বা শ্রেষ্ঠ জিহাদ বলেছে। এমন জিহাদের অবর্তমানে ইসলামী সমাজ বা রাষ্ট্র নির্মাণ দূরে থাক,কোন ব্যক্তির পক্ষে মুসলমান রূপে বেড়ে উঠাই অসম্ভব। বরং প্রবল ভাবে যা বাড়ে সেটি হলো দুর্বৃত্তি। বাড়ে জীবনকে যেমন খুশি তেমন ভাবে উপভোগের নেশা। জীবন উপভোগের এমন নেশা গ্রাস করেছে পাশ্চাত্য দেশগুলোকে। বাংলাদেশেও সেকুলার সংস্কৃতির সেটাই এখন প্রবলতর দিক।